section_heading: Vojna karijera
paragraph_text: Josef Huber von Szekelyföld je rođen 17. lipnja 1868. u Beču. Sin je Josefa Hubera i Katharine Antonie Stöger. U austrougarsku vojsku stupa 1885. godine služeći u 38. pješačkoj pukovniji, nakon čega se od iduće, 1886. godine, nalazi na službi u 46. pješačkoj pukovniji. Tijekom osam godina službe u 46. pješačkoj pukovniji promaknut je u svibnju 1889. u čin poručnika, te u studenom 1893. u čin natporučnika. Od 1894. pohađa Ratnu školu u Beču koju završava 1896. godine, nakon čega je raspoređen kao stožerni časnik na službu u stožer 70. pješačke brigade. Od 1898. zapovijeda satnijom, a te iste godine, u studenom, je unaprijeđen u čin satnika. Od 1900. raspoređen je na službu u Glavni stožer uz koju dužnost obnaša i dužnost predavača u Kadetskoj pješačkoj školi. Godine 1907. imenovan je načelnikom stožera 16. pješačke divizije koju dužnost obnaša do 1909. godine. U studenom 1908. promaknut je u čin bojnika, dok od iduće, 1909. godine radi kao predavač u Ratnoj školi i to do 1912. godine. U međuvremenu je, u studenom 1911., unaprijeđen u čin potpukovnika, nakon čega se od 1912. nalazi na službi u 44. pješačkoj pukovniji. U listopadu 1913. imenovan je načelnikom stožera VI. korpusa na kojoj dužnosti se nalazi i na početku Prvog svjetskog rata. Neposredno pred početak rata, u srpnju 1914., promaknut je u čin pukovnikaJosef Huber Edler von Szekelyföld, Weltkriege.at, pristupljeno 5. ožujka 2022..